KOMISSION TÄYTÄNTÖÖNPANOPÄÄTÖS,

annettu 2 kesäkuuta 2021,

Euroopan parlamentin ja neuvoston asetuksen (EU) 2019/1753 2 artiklan nojalla kansainvälistä rekisteröintiä koskevina hakemuksina esitettävien Euroopan parlamentin ja neuvoston asetuksen (EU) N:o 1308/2013 mukaisesti suojattujen maantieteellisten merkintöjen luettelosta

(2021/C 215 I/04)

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon unionin toimesta sen liityttyä alkuperänimityksistä ja maantieteellisistä merkinnöistä tehdyn Lissabonin sopimuksen Geneven asiakirjaan 23 päivänä lokakuuta 2019 annetun Euroopan parlamentin ja neuvoston asetuksen (EU) 2019/1753 (1) ja erityisesti sen 2 artiklan 3 kohdan,

sekä katsoo seuraavaa:

(1) Alkuperänimityksistä ja maantieteellisistä merkinnöistä tehdyn Lissabonin sopimuksen Geneven asiakirja (2), jäljempänä ”Geneven asiakirja”, on kansainvälinen sopimus, jonka nojalla sopimuspuolet ottavat käyttöön alkuperänimitysten ja maantieteellisten merkintöjen vastavuoroisen suojan järjestelmän.

(2) Unionin liittymisestä Geneven asiakirjaan annetun neuvoston päätöksen (EU) 2019/1754 (3) jälkeen unioni talletti Geneven asiakirjaan liittymisasiakirjan 26 päivänä marraskuuta 2019. Unionin liittyminen Geneven asiakirjaan tuli voimaan 26 päivänä helmikuuta 2020. Koska unioni oli viides Geneven asiakirjaan liittynyt sopimuspuoli, Geneven asiakirja tuli voimaan Geneven asiakirjan 29 artiklan 2 kohdan mukaisesti samana päivänä.

(3) Geneven asiakirjan 5 artiklan 1 ja 2 kohdan mukaisesti kunkin Geneven asiakirjan sopimuspuolen toimivaltaiset viranomaiset voivat jättää alkuperänimityksen tai maantieteellisen merkinnän kansainvälistä rekisteröintiä koskevan hakemuksen Maailman henkisen omaisuuden järjestön kansainväliselle toimistolle, joka rekisteröi sen kansainväliseen rekisteriin. Geneven asiakirjan 9 artiklan mukaisesti muut sopimuspuolet voivat erityisen selvitysmenettelyn jälkeen päättää, suojaavatko ne lopulta kyseisen alkuperänimityksen tai maantieteellisen merkinnän alueellaan.

(4) Asetuksen (EU) 2019/1753 1 artiklan 2 kohdan mukaisesti kyseistä asetusta ja sen nojalla annettuja säädöksiä sovellettaessa ilmaisu ”maantieteelliset merkinnät” kattaa Euroopan parlamentin ja neuvoston asetuksessa (EU) N:o 1308/2013 (4) tarkoitetut suojatut alkuperänimitykset ja suojatut maantieteelliset merkinnät.

(5) Asetuksen (EU) 2019/1753 2 artiklan 1 kohdan mukaisesti komissiolla on unionin toimivaltaisena viranomaisena valtuudet esittää unionin alkuperänimitysten ja maantieteellisten merkintöjen kansainvälistä rekisteröintiä koskevat hakemukset kansainväliselle toimistolle unionin liittyessä Geneven asiakirjaan ja sen jälkeen säännöllisesti.

(6) Jäsenvaltiot lähettivät komissiolle syyskuun ja joulukuun 2020 välisenä aikana asetuksen (EU) 2019/1753 2 artiklan 2 kohdan mukaisesti 58 pyyntöä kirjata kansainväliseen rekisteriin sellaiset suojatut alkuperänimitykset ja suojatut maantieteelliset merkinnät, jotka ovat peräisin niiden alueelta ja jotka on suojattu asetuksen (EU) N:o 1308/2013 mukaisesti.

(7) Nimistä, jotka on suojattu asetuksen (EU) N:o 1308/2013 mukaisesti suojattuna alkuperänimityksenä (SAN) tai suojattuna maantieteellisenä merkintänä (SMM), olisi esitettävä kansainväliseen rekisteriin hakemukset rekisteröinnistä alkuperänimityksinä tai maantieteellisinä merkintöinä.

(8) Sen vuoksi olisi jäsenvaltioiden komissiolle esittämien pyyntöjen perusteella vahvistettava luettelo niistä suojatuista alkuperänimityksistä (SAN) ja suojatuista maantieteellisistä merkinnöistä (SMM), jotka ovat peräisin jäsenvaltioiden alueelta ja jotka on suojattu unionissa asetuksen (EU) N:o 1308/2013 mukaisesti, joista olisi jätettävä hakemukset maantieteellisten merkintöjen kansainvälistä rekisteröintiä varten.

(9) Tässä päätöksessä säädetyt toimenpiteet ovat maatalouden yhteisen markkinajärjestelyn komitean (viini) lausunnon mukaiset,

ON PÄÄTTÄNYT SEURAAVAA:

Ainoa artikla Tämän päätöksen liitteessä vahvistetaan luettelo suojatuista alkuperänimityksistä ja suojatuista maantieteellisistä merkinnöistä, jotka on suojattu asetuksen (EU) N:o 1308/2013 mukaisesti ja joista komissio jättää kansainvälistä rekisteröintiä koskevat hakemukset.

Tehty Brysselissä 2 kesäkuuta 2021. Komission puolesta Janusz WOJCIECHOWSKI Komission jäsen

(1) EUVL L 271, 24.10.2019, s. 1.

(2) EUVL L 271, 24.10.2019, s. 15.

(3) Neuvoston päätös (EU) 2019/1754, annettu 7 päivänä lokakuuta 2019, Euroopan unionin liittymisestä alkuperänimityksistä ja maantieteellisistä merkinnöistä tehdyn Lissabonin sopimuksen Geneven asiakirjaan (EUVL L 271, 24.10.2019, s. 12).

(4) Euroopan parlamentin ja neuvoston asetus (EU) N:o 1308/2013, annettu 17 päivänä joulukuuta 2013, maataloustuotteiden yhteisestä markkinajärjestelystä ja neuvoston asetusten (ETY) N:o 922/72, (ETY) N:o 234/79, (EY) N:o 1037/2001 ja (EY) N:o 1234/2007 kumoamisesta (EUVL L 347, 20.12.2013, s. 671).